《谢郭筠仙侍郎问疾》
清代·杨恩寿

重帘渺天涯，沈疴失嘉会。空斋邈无俦，萧然形影对。

言念素心人，甚至形梦寐。枉公高轩来，跃起为拥彗。

慰我久病躯，反覆极宽譬。如读工部诗，疟鬼悉惊避。

豪谈鼓颓唐，隽语饶诗味。对此松柏姿，益增蒲柳愧。

交亲及两代，高谊迈流辈。几日离药炉，闲游逐鸥队。

首夏余薄寒，当花谋一醉。

作者简介：（1835—1891）清湖南长沙人，字鹤俦，号蓬海、朋海、蓬道人。同治九年举人，游幕于云南、贵州多年。精戏曲。著有传奇《姽婳封》、《麻滩驿》、《桂枝香》、《桃花园》、《理灵坡》、《再来人》，合称《坦园六种曲》。另有《眼福编》、《兰芷零香录》、《词余丛话》、《续词余丛话》等。